《祫享观礼二十韵》
宋代·梅尧臣

卜惟阳月吉，孝享礼方修。
斋幄严宫殿，群臣奉冕旒。
北风先集霰，夜雪竞侵帱。
羽仗天街立，龙笳象魏流。
翌朝升宝辂，夹道列华輈。
琳宇躬将款，珠尘密未收。
撞钟钧奏合，奠玉日光浮。
捧册叨於左，观仪得以周。
帝来清庙下，月欲大刀头。
既祼还初次，更衣戴远游。
黄麾转槐路，朱辇驾云虬。
武士罗金甲，中人著锦褠。
千官入称庆，万国与同休。
却出紫宸阁，俄登宣德楼。
鸡星传巽令，鹤驭作天邮。
肆赦通皇泽，深仁被九州。
巍巍百世业，坦坦四夷柔。
惠及高年叟，恩差五等侯。
力田仍给复，有道俾旁求。
何以歌尧美，兹同击壤讴。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。